b'\n_START_ARTICLE_\nZlati petelin (nagrada)\n_START_PARAGRAPH_\nZlati petelin (sprva zlata nota) je bila slovenska glasbena nagrada, ki se je podeljevala za dose\xc5\xbeke v slovenski glasbi in z njo povezanem delovanju. Nagrada je bila prvi\xc4\x8d podeljena leta 1993, ko se je imenovala zlata nota, v zlatega petelina pa je bila preimenovana leta 1995. Zlati petelini so svoj \xc4\x8das veljali za enega osrednjih slovenskih glasbenih dogodkov, pri katerem so sodelovali SAZAS, IPF, Dru\xc5\xa1tvo slovenskih skladateljev, Sindikat glasbenikov Slovenije, zalo\xc5\xbebe nosilcev zvoka in Ministrstvo za kulturo (tudi RTV Slovenija). Zadnji\xc4\x8d so jih podelili leta 2001 (za leto 2000). Ukinjeni so bili zaradi nezanimanja Televizije Slovenija za prenos podelitve, zaradi \xc4\x8desar so bili pri glavnem organizatorju Agenciji Ovum mnenja, da nagrad ne morejo izpeljati na dovolj visoki ravni. TV Slovenija je pogodbo o sodelovanju sicer nepri\xc4\x8dakovano prekinila \xc5\xbee leto prej, ko je prenos nato potekal na TV3, ki pa projektu ni bila kos.'